པད་མོའི་དཔལ་གྱི་སྙིང་པོ་དང་།པད་མོ་བཀོད་པ་དང་།སྤྱན་རས་གཟིགས་ཀྱི་དབང་ཕྱུག་དང་།མཐུ་ཆེན་ཐོབ་དང་།ཚངས་པའི་དྲ་བ་ཅན་དང་།རིན་ཆེན་གདན་དཀར་ཅན་དང་།བདུད་ལས་རྒྱལ་དང་།ཞིང་སྙོམས་བརྒྱན་དང་།ནོར་བུ་རིན་ཆེན་གདུགས་དང་།གཙུག་ན་གསེར་དང་།གཙུག་ན་ནོར་བུ་དང་།བྱམས་པ་དང་།འཇམ་དཔལ་གཞོན་ནུར་གྱུར་པ་དང་།དེ་དག་ལ་སོགས་པ་བྱང་ཆུབ་སེམས་དཔའ་སུམ་ཁྲི་ཉིས་སྟོང་ངོ་།།གླིང་ཆེན་པོ་བཞི་པའི་འཇིག་རྟེན་གྱི་ཁམས་མྱ་ངན་མེད་པ་ནས་ཚངས་པ་རལ་པ་ཅན་ལ་སོགས་པ་ཚངས་པ་ཁྲི་བཅོམ་ལྡན་འདས་ལ་ལྟ་བ་དང་།ཕྱག་འཚལ་བ་དང་།བསྙེན་བཀུར་བྱ་བ་དང་།ཆོས་མཉན་པའི་ཕྱིར་ལྷགས་པ་དེ་དག་ཀྱང་འཁོར་དེ་ཉིད་དུ་འདུས་སོ།།གླིང་ཆེན་པོ་བཞི་པ་སོ་སོ་ནས་ཀྱང་བརྒྱ་བྱིན་ཁྲི་ཉིས་སྟོང་ལྷགས་ཏེ།དེ་དག་ཀྱང་འཁོར་དེ་ཉིད་དུ་འདུས་སོ།།དེ་བཞིན་དུ་གཞན་ཡང་དབང་ཆེ་བ།དབང་ཆེ་བར་གྲགས་པའི་ཚངས་པ་དང་།བརྒྱ་བྱིན་དང་།འཇིག་རྟེན་སྐྱོང་དང་།ལྷ་དང་།ཀླུ་དང་།གནོད་སྦྱིན་དང་།དྲི་ཟ་དང་།ལྷ་མ་ཡིན་དང་།ནམ་མཁའ་ལྡིང་དང་།མིའམ་ཅི་དང་།ལྟོ་འཕྱེ་ཆེན་པོ་རྣམས་ཀྱང་འཁོར་དེ་ཉིད་དུ་འདུས་པར་གྱུར་ཏོ།།དེ་བཞིན་དུ་འཁོར་བཞི་པོ་དགེ་སློང་དང་།དགེ་སློང་མ་དང་།དགེ་བསྙེན་དང་།དགེ་བསྙེན་མ་རྣམས་ཀྱང་དེར་ལྷགས་སོ།།དེ་ནས་བཅོམ་ལྡན་འདས་དཔལ་གྱི་སྙིང་པོའི་སེང་གེའི་ཁྲི་ལ་བཞུགས་ཏེ།འཁོར་བརྒྱ་སྟོང་དུ་མས་ཡོངས་སུ་བསྐོར་ཅིང་མདུན་གྱིས་བལྟས་ནས་ཆོས་སྟོན་ཏོ།།རྒྱ་མཚོའི་ནང་ནས་རིའི་རྒྱལ་པོ་རི་རབ་མངོན་པར་འཕགས་པ་བཞིན་དུ་འཁོར་ཐམས་ཅད་ཟིལ་གྱིས་མནན་ཏེ་ལམ་མེ་ལྷན་ནེ་ལྷང་ངེར་དཔལ་གྱི་སྙིང་པོའི་སེང་གེའི་ཁྲི་ལ་བཞུགས་སོ།།དེ་ནས་བྱང་ཆུབ་སེམས་དཔའ་ལིད་ཙ་བཱི་གཞོན་ནུ་དཀོན་མཆོག་འབྱུང་གནས་ལིད་ཙ་བཱི་གཞོན་ནུ་ལྔ་བརྒྱ་ཙམ་དང་ལྷན་ཅིག་ཏུ་རིན་པོ་ཆེ་སྣ་བདུན་གྱི་གདུགས་ཐོགས་ནས་ཡངས་པའི་གྲོང་ཁྱེར་ཆེན་པོ་ནས་བྱུང་སྟེ།ཨ་མྲ་སྲུང་བའི་ཚལ་ག་ལ་བ་དང་།བཅོམ་ལྡན་འདས་ག་ལ་བ་དེར་དོང་སྟེ་ལྷགས་ནས་བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ།བཅོམ་ལྡན་འདས་ལ་ལན་བདུན་བསྐོར་བ་བྱས་ནས།རིན་པོ་ཆེའི་གདུགས་ཇི་ལྟ་བུ་ཐོགས་པ་དེ་དག་གིས་བཅོམ་ལྡན་